Решение на Общия съд (шести състав) от 14 септември 2017 г. — Università del Salento/Комисия

(Дело T‑393/15)

„Арбитражна клауза — Обща програма „Основни права и правосъдие“ — Специална програма „Наказателно правосъдие“ — Събиране на платените от Комисията суми съгласно договор за отпускане на безвъзмездни средства — Прихващане на вземания — Частично преквалифициране на жалбата — Искане за установяване на липсата на договорно вземане“

1. Съдебно производство — Сезиране на Общия съд на основание арбитражна клауза — Споразумения за отпускане на безвъзмездни средства по линия на специална програма в областта на основните права и правосъдието — Решение за извънсъдебно прихващане между дългове и вземания, прието от Комисията въз основа на Регламент № 1605/2002 — Жалба, с която се иска това решение да бъде отменено и да се приеме за установено, че тези вземания не съществуват — Частично изменение на квалификацията на жалбата за отмяна като жалба във връзка със спор с договорен характер — Условия (членове 263 ДФЕС и 272 ДФЕС; член 76, буква г) от Процедурния правилник на Общия съд; Регламент № 1605/2002 на Съвета) (вж. т. 26—29 и 31—34)

2. Съдебно производство — Правно основание на жалба — Избор, който следва се направи от жалбоподателя, а не от съда на Съюза (вж. т. 30)

3. Жалба за отмяна — Компетентност на съда на Съюза — Искане за постановяване на декларативно решение — Недопустимост (член 263 ДФЕС) (вж. т. 68)

4. Съдебно производство — Искова молба или жалба — Изисквания за форма — Определяне на предмета на спора — Кратко изложение на посочените основания — Недвусмислена формулировка на исканията на жалбоподателя (член 21 от Статута на Съда; член 76, букви г) и д) от Процедурния правилник на Общия съд) (вж. т. 74—77)

5. Комисия — Правомощия — Изпълнение на бюджета на Съюза — Събиране на вземания чрез прихващане — Условия — Прихващане на вземания във връзка с един и същ проект — Липса — Предварително задължение да се гарантира използването на съответните средства за предвидените цели и осъществяването на действията, с оглед на които са отпуснати тези средства, въпреки планираното прихващане — Липса (вж. т. 107 и 108)

6. Актове на институциите — Мотивиране — Задължение — Обхват — Решение, което се вписва в известен на адресата контекст (член 296 ДФЕС) (вж. т. 112)

Предмет

От една страна, искане на основание член 263 ДФЕС, на първо място, за отмяна на Решение D/C4 — B.2 — 005817 на Комисията от 4 май 2015 г., с което е извършено прихващане на вземане на жалбоподателя във връзка с изпълнението на договор по един проект — „Entice“ (Explaining the Nature of Technological Innovation in Chinese Enterprises), със задължение на жалбоподателя във връзка с изпълнението на договор по втори проект, озаглавен „Judicial Training and Research on EU crimes against environment and maritime pollution“, на второ място, за отмяна на всички предхождащи, последващи и при всички положения свързани с посоченото решение актове, и на трето място, за осъждане на Комисията да заплати на жалбоподателя дължимите му суми в изпълнение на проекта „Entice“, и от друга страна, искане на основание член 272 ДФЕС да се установи, че Комисията няма претендираното от нея вземане във връзка с изпълнението на втория проект

Диспозитив

1) Отхвърля жалбата.